ཉིན་དེར་ས་སྐྱའི་ཕུན་ཚོགས་ཕོ་བྲང་བདག་མོ་སྐུ་ཞབས་དང་བཅས་ང་ཚོའི་ས་གནས་སུ་འབྱོར་ཡོད་པ་ཐོས།ལྷག་ཏུ་གྲོགས་པོ་ངོ་ཤེས་ཞིག་གི་ངོ་དེབ་བརྒྱུད་ནས་ཨ་ཁུ་ཀླུ་སྨྱོན་ཡང་དེར་ཡོད་པ་རྟོགས།ཨ་ཁུ་ཀླུ་སྨྱོན་ནི་ང་ཆེས་ཐུག་འདོད་ཆེ་བའི་བོད་ཀྱི་རྩོམ་པ་པོའི་གྲས་ཀྱི་གཅིག་ཡིན།དེ་བས་ན་ཕན་ཚུན་ཁ་པར་བརྒྱུད་དེ་ཉིན་གུང་ཐུག་འཕྲད་དང་ཟ་མ་བཟའ་བར་འགྲོ་འཆར་བྱས།དུས་བགོས་ལྟར་ཨ་ཁུ་ཀླུ་སྨྱོན་གྱིས་ཁོང་ཚོའི་སྡོད་གནས་ཀྱི་སྒོ་འགྲམ་རླངས་འཁོར་བབས་ཚུགས་དེ་ནས་ང་ལ་སྒུག་འདུགགསར་དུ་ཐུག་འཕྲད་ཀྱི་སྤྲོ་སྣང་དང་བཅས་ཕན་ཚུན་ཁ་དར་དཀར་པོ་ཡུག་རེ་ལག་ཏུ་གཏད།ཉི་མ་དེ་ནི་ཨ་རིའི་རྒྱལ་ཡོངས་ནང་དྲན་པའི་ཉི་མ་ཞེས་པ་དེ་ཡིན་པས་སློབ་གྲྭ་དང་སྦྲག་ཁང་སོགས་ཡོངས་སུ་རྒྱབ་འདུགབདག་གི་གཞུང་ལས་ཁང་གི་ལྟེ་གནས་ནུབ་ཕྱོགས་སློབ་ཆེན་ཁྲོད་སྐད་གྲགས་ཆེ་བའི་གྲས་ཐང་ཆེན་དུ་བསྐྱོད་སྐབས་ཕལ་ཆེར་རྗེན་གཅེར་ལྟ་བུའི་གཞོན་ནུ་ཕོ་མོ་མང་པོ་ཞིག་ཆེས་མཛེས་བཀོད་ལྡན་པའི་སྤང་གཞོང་དང་མེ་ཏོག་གི་སུལ་དུ་འཁྱུད་རེས་བྱས་ཏེ་བསྡད་འདུགའདིའི་རིགས་ནི་ནུབ་ཕྱོགས་སྤྱི་ཚོགས་ཕལ་ཆེ་བར་རྒྱུན་ལྡན་ལྟ་བུ་ཡིན་མོད།ཁ་སང་གི་གནམ་གཤིས་ལ་དཔག་ན་རྒྱུན་ལྡན་མ་ཡིན་པའི་སྣང་བ་ཞིག་ངང་ངམ་ཤུགས་ཀྱིས་སྟེར་ཏེ།ནམ་མཁའ་ལ་སྤྲིན་པ་བྱེའུ་མགོ་ཙམ་བྲལ་ཞིང་གཡའ་དག་པའི་སྤང་གཞོང་གིས་གཞོན་ནུ་དེ་དག་ལ་བརྩེ་དུང་གི་ཞིང་ཁམས་ཞིག་བསམ་གཟས་ཏེ་བསྐྲུན་པ་དང་ཨ་ན་མ་ན་རེད།མིག་ཟུར་ལས་ཐད་ཀར་མཐོང་ཡོང་བ་ནི་སྟོད་སྨད་ཀྱི་གསང་བ་ཁེབ་ཙམ་ལས་ཕལ་ཆེར་ཕྱིར་མངོན་པའི་འཇིག་རྟེན་གྱི་མཛེས་སྡུག་དེ་དག་གོ